Ou trui haal meer as R5 m. | Netwerk24
Ou trui haal meer as R5 m.
Die sanger Kurt Cobain se olyfgroen trui het meer as R5 miljoen op ’n veiling in New York gehaal. Die trui is nog nooit gewas sedert die hoofsanger van Nirvana dit 26 jaar gelede aangehad het nie.Foto’s: Julien’s Auctions
Die olyfgroen trui van die ontslape grunge-sanger Kurt Cobain het vir meer as R5 miljoen op Julien’s Auctions se veiling in New York verkoop.
Die verkoopsprys was $334 000, meer as die voorveilingsberaming van $300 000. Dit verteenwoordig ’n mylpaal-oomblik in die alternatiewe grunge-sanger se erfenis.
Cobain het die trui in November 1993 vir die MTV Unplugged-sessie in New York gedra. Die trui, ’n mengsel van sybokhaar en akriel, is nog nooit gewas sedert die hoofsanger van Nirvana dit 26 jaar gelede aangehad het nie. Dit is vol vlekke, wat al daar was toe hy dit gedra het, en daar is ook ’n brandmerk van ’n sigaret. Dit word nietemin as een van die beroemdste truie ter wêreld bestempel.
Darren Julien, die president en uitvoerende hoof van Julien’s Auctions, sê dis belangrik dat dié soort artikels nooit gewas word nie omdat aanhangers, versamelaars en museums dit wil hê presies soos dit gelyk het toe die beroemde persoon dit gedra het. “As die vlekke uitgewas sou word, sal die trui heelwat minder werd wees.”
Cobain se Fender Mustang-kitaar, wat in 1993 spesiaal vir hom gemaak is, het vir $340 000 verkoop. Hy het dié kitaar tydens Nirvana se In Utero-toer in 1993 gespeel. Die kitaar is saam met ’n handgeskrewe brief van sy vrou, Courtney Love Cobain, verkoop, waarin daar staan dat dit een van sy gunstelingkitare was.
Meer oor: Kurt Cobain | Veiling | Ou Trui | Sanger